[image: image1.jpg]


ROMÂNIA

JUDEŢUL TIMIŞ

MUNICIPIUL TIMIŞOARA

SERVICIUL GUVERNANȚĂ PARTICIPATIVĂ ȘI MANAGEMENT CARTIERE
SC2022 -  3685 / 16.02.2022
RAPORT DE SPECIALITATE

privind aprobarea Protocolul de colaborare între Municipiul Timișoara și Asociația Institutul Intercultural Timișoara, respectiv Fundația Județeană de Tineret Timiș în scopul promovării Campaniei de buget participativ „Timișoara Decide!”
Prin Hotărârea de Consiliu Local al Municipiului Timișoara nr. 11 din 11.01.2022 a fost aprobată Campania de buget participativ „Timișoara Decide!”. Conform Regulamentului de funcționare al Campaniei de buget participativ, anexa 1, parte integrantă din HCL nr. 11, este necesară identificarea și numirea unor organizații neguvernamantale cu rol de parteneri locali pentru implementarea Campaniei.

Conform articolului 7 din HCL nr. 11 din 11.01.2022, pentru a asigura un grad mai mare de incluziune și diseminare în cadrul comunității, vor fi identificate și numite până la patru organizații neguvernamentale care vor avea rol de parteneri în implementarea Campaniei.
În vederea identificării partenerilor locali, a fost lansat un apel public în data de 26 ianuarie cu termen de înscriere până în data de 2 februarie cu următoarele condiții de participare:
· Să aibă cel puțin 2 ani de activitate în domeniile: dezvoltare și facilitare comunitară, participare publică, democrație participativă, lucru la firul ierbii în comunități dezavantajate din Timișoara;

· Să descrie cel puțin două proiecte implementate în domeniile specificate la punctul anterior;

· Să aibă disponibilitate și resurse de a derula, la alegere, două dintre activitățile aferente partenerilor;

· Să argumenteze dorința de implicare în cadrul Campaniei și cum contribuie această experiență la obiectivele organizației.
Partenerii vor prelua la alegere oricare două dintre următoarele activități:
1)  Promovarea Campaniei în mediul offline

Scopul este ca mesajul să ajungă cu precădere la cetățenii neconectați digital, la cei din zonele Plopi-Kuncz, Freidorf, Steaua-Fratelia, Ronaț, dar și la alte grupuri mai puțin reprezentate la nivelul administrației locale (de ex. persoane vârstnice, persoane cu dizabilități);

2) Organizarea și facilitarea unor întâlniri în cartiere cu cetățeni sau grupuri informale de cetățeni cu scopul de a-i ajuta să identifice probleme și soluții, să scrie și să depună propuneri de proiecte conform cerințelor Campaniei.

3)   Atragerea și gestionarea unor voluntari pentru a oferi sprijin celor care nu au echipamente sau nu au cunoștințele necesare pentru accesarea platformei online; sprijinul acesta va avea loc în două etape: cea de depunere a proiectelor (maxim 30 de zile, în luna martie) și cea de votare (maxim 30 de zile, în perioada iunie- iulie); programul propus este de 2-3 ore pe zi și va fi stabilit ulterior cu organizațiile partenere.

4)   Punerea la dispoziție a unui spațiu fizic (sau mai multe) unde pot avea loc întâlniri directe cu cetățenii care au nevoie de sprijin în etapa de depunere de propuneri de proiecte și în etapa de votare.
Urmare a apelului public au fost alese ca parteneri locali următoarele organizații neguvernamentale:
· Asociația Institutul Intercultural Timișoara;

· Fundația Județeană de Tineret Timiș;
Având în vedere cele de mai sus considerăm că este oprtună încheierea unui protocol de colaborare între Municipiul Timișoara și Asociația Institutul Intercultural Timișoara, respectiv Fundația Județeană de Tineret Timiș, în scopul promovării Campaniei de buget participativ „Timișoara Decide!”

